和子瞻煎茶
作者：蘇轍
朝代：宋

paragraphs: 年來病懶百不堪，未廢飲食求芳甘。
煎茶舊法出西蜀，水聲火候猶能諳。
相傳煎茶只煎水，茶性仍存偏有味。
君不見閩中茶品天下高，傾身事茶不知勞。
又不見北方俚人茗飲無不有，鹽酪椒薑誇滿口。
我今倦遊思故鄉，不學南方與北方。
銅鐺得火蚯蚓叫，匙脚旋轉秋螢光。
何時茅檐歸去炙背讀文字，遣兒折取枯竹女煎湯。